Fyodor Vasilyev

Fyodor Aleksandrovitc Vasilyev ( rossiavon Фёдор Алекса́ндрович Васи́льев ) tiyir rossiaf patectoyaf rossiaf lingesik.

 Blirizva
Fyodor Vasilyev ba 22/02/1850 koe Gatcina vemon ice Sankt Peterburg koblir. Gadikeem tiyir piutef flibamik koe kelu.

Tison santoldaf, jotaf Fyodor koe dalafe piutexe ke kelu kobar lize vas baroy rubl talolk aksateon zo viroyar. Mali bate sare tir dralaf is dulapes va zovdara. Va une bulur enide dene Gindaf Seltom va Yamba ke Sankt Peterburg wali 1865 is 1868 di vayar. Teni vayarugal Vasilyev va nikaf rijay don Ivan Kramskoy is Ivan Cickin kofir. Yasatiki do bantel krulded larde Evgenya berya ke Vasilyev va Cickin bak 1868 kurer.

Bak 1867 koyara ko Valaam ewala moe Ladoga uzda va zolonafa bifa ke jotaf lingesik tir. Do Cickin remi aluboy aksat kali tena ke muvugal banlize kobar. Bak 1869 va ara koyara ko pilkot ke Pavel Stroganov biptik is Karyan wida koe Tambov winka grustar. Bak muvugal jonvielera koe Xoten wida poke Sumi widava koe Ukraina tiskir. Bata koyara tiyid benelafa gu vonera va fitc is griva ke lingesik.

Bak 1870 Vasilyev do Ilya Repin is Yevgeni Makarov moo Volga bost mal Tver kal Saratov koyar. Sin koe Stravropol widama lente Jiguli meftaxo zavzoted. Pestaleyen liteem is afigasuteks is seroy ke bat idulugal kene Volga di tid koswasa klita ke jontika trutca don zolonon Wiks va Volga, tiv ( Вид на Волге. Барки ) trutca isu Riskot ke Volga ( Волжские лагуны ).

Kobavason va Bicacek ( Оттепель ) bak fentugal ke 1870, Vasilyev moi fenterapa ve kotcakoler. Stroganov bipitik drager da in va idulugal ke diref ilanacek dene tan inaf pilkot koe Xarkov winka azu Voronej di tiskir voxe me di fraskewer. Tuke erbafa pomara ke Gindaf Seltom va Yamba ko Krima lapir aze toldon jonvieler. Jontik zovdaks isu trutca tid ke bane sare : Koe meftava ke Krima trutca ( В Крымских горах ) tir inaf lokiewaf grabom. Vasilyev va tuwava ke bata geefa gola aultoveson dalinger : Gazda (  Утро ) is Jovleyen lavarn (  Заброшенная мельница  ) is Weda koe aala, muvugal ( Болото в лесу. Осень ) is Abdafa werda ( Мокрый луг ), trutca skuyuna bak 1872. In kunte galerasok kobapar. Me lajufraskewer nume ba 06/10/1873 tison tolsanbardaf koe Yalta mulufter.

Tira ke Fyodor Vasilyev dene Avlemodikaf Seltom me tir lanafa kore konak nik tiyid bewik.

 Dere rupec 

 Stragela 

|style="vertical-align: top;"|

Vasilyev (Fyodor Aleksandrovitc)
Vasilyev (Fyodor Aleksandrovitc)